An agenda for a more united, stronger and more democratic Europe

Vzhľadom na to, že denne využíva 360 miliónov Európanov internet na prácu, štúdium, nakupovanie alebo kontaktovanie ľudí, potrebuje Európa skutočný digitálny jednotný trh. Komisia už od mája 2015 predložila 24 legislatívnych návrhov, ktorými sa má tento cieľ dosiahnuť. Do dnešného dňa spoluzákonodarcovia prijali len šesť z nich. Prioritou Európskeho parlamentu a Rady musí v súčasnosti byť čo najrýchlejšie prijatie prerokúvaných návrhov, a to najmä tých, ktoré sa týkajú európskeho kódexu elektronickej komunikácie, navrhovanej reformy v oblasti autorských práv a smernice o digitálnom obsahu. Európa potrebuje posilnenú spoluprácu v oblasti správy spektra, ktorej cieľom by bolo dosiahnutie prvotriednych, mimoriadne vysokorýchlostných pevných a mobilných sietí (5G), ako aj lepšie koordinovanej dostupnosti spektra do roku 2020 za jednotných regulačných a hospodárskych podmienok. Na dobudovanie digitálneho jednotného trhu predložíme aj návrh týkajúci sa spravodlivého prístupu vo vzťahoch platforiem voči podnikom, iniciatívu zameranú na boj proti falošným správam a revidované usmernenia týkajúce sa významného vplyvu na trhu v sektore elektronických komunikácií.

Hospodárstvo Európy závisí od konkurencieschopnosti priemyslu a Európska komisia na základe názorov zainteresovaných strán predstavila aktualizovanú stratégiu pre priemyselnú politiku Európy. Naším cieľom bude podpora inovácií, zamestnanosti a rastu prostredníctvom stratégie obehového hospodárstva, ktorá môže byť veľkým prínosom pre naše hospodárstvo, našu konkurencieschopnosť a naše životné prostredie. Navrhneme obmedzené množstvo návrhov na posilnenie našej činnosti v tejto oblasti. Budú zamerané najmä na to, ako vyrábame a používame plasty, na zabezpečenie recyklovateľnosti všetkých plastových obalov do roku 2030 a na to, ako opätovne využívame vodu a spravujeme pitnú vodu. Navrhneme aj rámec na monitorovanie pokroku v rozvíjajúcom sa obehovom hospodárstve. V rámci odvetvového prístupu k zlepšovaniu regulácie budeme riešiť právne, technické a praktické nedostatky tam, kde sa prelínajú právne predpisy týkajúce sa chemických látok, výrobkov a odpadu. Naďalej budeme vyhodnocovať stratégiu biohospodárstva z roku 2012 a zisťovať, ako ju najlepšie posunúť vpred, okrem iného aj rozšírením jej rozsahu.

V druhom rade sa v pracovnom programe predstavuje aj množstvo iniciatív, ktoré sú viac orientované na budúcnosť a majú formovať budúcnosť novej Únie 27 členov do roku 2025. V týchto iniciatívach sa odráža diskusia, ktorú naštartovala Komisia Bielou knihou o budúcnosti Európy a správou o stave Únie. Všetky možno dosiahnuť, ak sa naplno zrealizuje nevyužitý potenciál Lisabonskej zmluvy. Všetky tieto iniciatívy uskutočníme do konca funkčného obdobia.

Európe sa tak ponúka príležitosť, ktorá však nebude trvať večne. S cieľom čo najlepšie využiť súčasnú situáciu Komisia predkladá svoj pracovný program na najbližších 14 mesiacov do konca roka 2018. Vychádza z Plánu na vytvorenie jednotnejšej, silnejšej a demokratickejšej únie, ktorý predseda Juncker predstavil spoločne so správou o stave Únie 13. septembra 2017. Pracovný program pomôže Európe v tom, aby naďalej pokračovala v plnení svojho pozitívneho programu, ako aj v zabezpečení toho, aby sa pevne zameriavala na podstatné veci, pri ktorých majú európske opatrenia jednoznačnú a preukázateľnú pridanú hodnotu.

Európa viditeľne znovu naberá na sile. Oživenie hospodárstva Európskej únie pokračuje už piaty rok a dotýka sa každého jedného členského štátu. S rastom na úrovni viac než 2 % pre EÚ ako celok a 2,2 % pre eurozónu predbehlo hospodárstvo Európy v posledných dvoch rokoch aj Spojené štáty. Za súčasného funkčného obdobia bolo vytvorených viac než 8 miliónov pracovných miest, a to aj vďaka práci inštitúcií EÚ, príspevku Európskeho fondu pre strategické investície, záruky pre mladých ľudí, európskych štrukturálnych a investičných fondov a vďaka menovej politike Európskej centrálnej banky. Vracajú sa viera a dôvera v Európsku úniu. V marci v Ríme vedúci predstavitelia vyjadrili vôľu posilniť Európsku úniu tak, aby bola odolnejšia, a to prostredníctvom pevnejšej jednoty a väčšej solidarity, ako aj dodržiavania spoločných pravidiel.

Európa potrebuje účinné právne cesty, ktoré by boli alternatívami pre tých, ktorí riskujú život a ktorých využívajú siete prevádzačov. Zrýchlenie presídlenia bude predstavovať vierohodnú reakciu EÚ pre osoby, ktoré potrebujú ochranu. Ako starnúci kontinent potrebuje Európa legálnu migráciu na preklenutie demografických rozdielov a chýbajúcich zručností. V tejto oblasti je EÚ, za predpokladu spoločnej činnosti, silnejšia ako členské štáty, keby konali samostatne. Návrh týkajúci sa podmienok vstupu a pobytu štátnych príslušníkov tretích krajín na účely vysokokvalifikovaného zamestnania (ďalej len „návrh modrej karty“) by mal byť prijatý rýchlo. Komisia ďalej v roku 2018 pripraví potrebné návrhy na revíziu vízového kódexu a modernizáciu vízového informačného systému a v tejto súvislosti stiahne svoje návrhy vízového kódexu a okružného víza.

Dobudovanie bezpečnostnej únie je prioritou. Hoci sme v boji proti terorizmu výrazne pokročili, predložíme návrhy na zlepšenie cezhraničného prístupu orgánov presadzovania práva k elektronickým dôkazom a finančným údajom a zároveň ešte viac posilníme pravidlá týkajúce sa prekurzorov výbušnín, ktoré teroristi používajú na podomácky vyrábané zbrane. Naďalej budeme podporovať spoluprácu so spoločnosťami pôsobiacimi v oblasti sociálnych médií s cieľom odhaľovať a odstraňovať teroristický a ďalší nezákonný internetový obsah a v prípade potreby navrhneme právne predpisy na odstraňovanie teroristického obsahu. Komisia bude naďalej podporovať členské štáty v boji proti radikalizácii a pri vykonávaní akčného plánu na ochranu verejných priestorov a pracuje na ďalších opatreniach na zlepšenie bezpečnosti v osobnej železničnej doprave. S maximálnym úsilím sa budeme snažiť o to, aby Európska únia bola bezpečnejšou spoločnosťou, v ktorej sa plne dodržiavajú základné práva, a predložíme návrh o interoperabilite informačných systémov.

Ako najväčšia obchodná veľmoc na svete Európa závisí od otvoreného a spravodlivého obchodu s partnermi z celého sveta. Naším cieľom je dosiahnuť progresívnu a ambicióznu obchodnú agendu, ktorá by nastolila rovnováhu medzi otvorenosťou a reciprocitou na jednej strane a presadzovaním sociálnych noriem a noriem životného prostredia na strane druhej. Obchodné dohody EÚ vytvárajú rast a zamestnanosť. Budeme rokovať s krajinami Mercosuru a Mexikom a spolupracovať s Európskym parlamentom a členskými štátmi na dosiahnutí ďalších dohôd, napríklad s Japonskom, so Singapurom a s Vietnamom, ako aj na ich riadnom vykonávaní, aby sa zabezpečili ich prínosy. Hneď ako Rada schváli mandáty odporúčané Komisiou, chceme napredovať v obchodných rokovaniach s Austráliou a Novým Zélandom. V otázkach voľného obchodu však nie sme naivní. Tento rok sa budeme naďalej usilovať o zachovanie a podporu prísnych európskych noriem s tretími krajinami, ako aj o zabezpečenie celosvetovo rovnakých podmienok pre európske podniky a pracovníkov. V tejto súvislosti je najdôležitejšie to, aby Európsky parlament a Rada urýchlene prijali návrhy v štádiu schvaľovania, ktoré sa týkajú modernizácie nástrojov na ochranu obchodu a preverovania priamych zahraničných investícií do EÚ.

V rámci tohto balíka navrhneme aj začlenenie Európskeho mechanizmu pre stabilitu do právneho rámca Európskej únie, aby bol demokraticky zodpovednejší a zároveň sa posilnila jeho úloha a rozhodovanie. Naším cieľom musí byť skutočný Európsky menový fond, ktorý dokáže reagovať na krízy a spolupracuje so zavedenými nástrojmi každodennej koordinácie hospodárskych politík a dohľadu. Navrhneme aj vytvorenie samostatného rozpočtového riadka pre eurozónu v rozpočte EÚ, ktorý bude zabezpečovať štyri funkcie: pomoc pri štrukturálnych reformách, stabilizačnú funkciu, zabezpečovací mechanizmus pre bankovú úniu a funkciu nástroja konvergencie na predvstupovú pomoc členským štátom pripravujúcim sa na členstvo v eurozóne. Navrhneme aj začlenenie podstaty Zmluvy o stabilite, koordinácii a správe v hospodárskej a menovej únii do rámca práva EÚ, ako to bolo dohodnuté v roku 2012, pričom sa zohľadní primeraná flexibilita zakotvená v Pakte stability a rastu, ktorú Komisia vytýčila od januára 2015. Naša hospodárska a menová únia bude silnejšia iba vtedy, ak pôjdu ruka v ruke solidarita a zodpovednosť.

Komisia vypracuje aj svoje stanoviská k možnému vytvoreniu trvalej pozície európskeho ministra hospodárstva a financií. Touto pozíciou by sa zvýšila efektívnosť tvorby politík, pretože jedna osoba by koordinovala tvorbu hospodárskych politík a kľúčových rozpočtových nástrojov na úrovni EÚ a eurozóny, a zvýšila by sa demokratická zodpovednosť, ak by bola skombinovaná s pozíciou podpredsedu Komisie. Zároveň predložíme prieskum týkajúci sa možného vytvorenia bezpečného aktíva eurozóny.

Demokratickým spôsobom musíme pokročiť v riešení obáv a očakávaní našich občanov. Ako prvé musíme zabezpečiť, aby voľby do Európskeho parlamentu neboli len súhrnom národných kampaní a volieb v jednotlivých členských štátoch. Uvedený návrh Komisie, ktorým sa má zabezpečiť väčšia účinnosť európskych politických strán, je dôležitým krokom týmto smerom a odráža sa v ňom inovácia v podobe vedúcich kandidátov – tzv. spitzenkandidátov, ktorá viedla k súčasnej Komisii a jej vedeniu. Zo strednodobého hľadiska musíme naďalej rozvíjať myšlienku nadnárodných volebných zoznamov, prostredníctvom ktorých by európske voľby mohli byť ešte európskejšie a demokratickejšie. V podobnom duchu, ak sa zamýšľame nad inštitucionálnymi reformami, ktoré by priniesli demokratickejšiu a účinnejšiu Úniu, by sme mali ďalej preskúmať aj myšlienku jedného predsedu Európskej rady a Komisie. Európska únia je únia štátov aj únia občanov. Jeden predseda by vyjadroval túto dvojitú legitimitu Únie.

Ak má byť Európa silnejšia, musí byť efektívnejšia. Musí byť schopná konať rýchlejšie a rozhodnejšie v rôznych oblastiach politiky, aby mohli občania a podniky bezprostrednejšie využívať výhody vyplývajúce z práva EÚ. Komisia preto navrhne spôsob, akým by EÚ mohla využívať takzvané premosťovacie doložky v súčasných zmluvách, ktoré nám v určitých oblastiach umožňujú využívať namiesto hlasovania na základe jednomyseľnosti hlasovanie na základe kvalifikovanej väčšiny, ak sa na tom dohodnú všetky hlavy štátov alebo predsedovia vlád. Bude sa to týkať otázok súvisiacich s vnútorným trhom, ako aj niektorých zahraničnopolitických rozhodnutí, aby sa zabezpečilo, že Únia bude silným globálnym aktérom so skutočnou váhou vo svete, pričom sa bude osobitná pozornosť venovať konzistentnosti a efektívnosti týchto rozhodnutí.

Nová Európa pozostávajúca z 27 členských štátov bude existovať od 30. marca 2019. Máme príležitosť túto novú Európu formovať. Len o niekoľko týždňov nato, v júni 2019, sa Európania vydajú k volebným urnám. Naša práca do uvedeného dátumu musí zabezpečiť, že keď budú hlasovať, táto nová Európa bude podľa ich očakávaní a bude riešiť to, na čom im najviac záleží. Tento cieľ Komisia stanovila v pláne pre Sibiu, ktorý sa týka jednotnejšej, silnejšej a demokratickejšej Únie, čo sa v súčasnosti odráža v programe vedúcich predstaviteľov, ktorý bol dohodnutý v Európskej rade 19. októbra a ktorý má priniesť konkrétne výsledky na osobitnom samite v Rumunsku 9. mája 2019. Politický príspevok Komisie k tomuto plánu predstavujeme v tomto pracovnom programe. Konať je potrebné hneď teraz, a preto sa tieto výhľadové iniciatívy predložia ešte počas súčasného funkčného obdobia s využitím zatiaľ nevyužitého potenciálu súčasných zmlúv, ktoré nám umožňujú konať rýchlo a ambiciózne.

Dokončenie Únie demokratickej zmeny patrí medzi základné záväzky tejto Komisie. Komisia výrazne zintenzívnila úsilie o interakciu s občanmi, viedla 312 dialógov s občanmi, rozsiahlejšie konzultovala so všetkými zainteresovanými stranami v rámci programu lepšej právnej regulácie a navrhla revíziu európskej iniciatívy občanov tak, aby bola dostupnejšia a jednoduchšie sa využívala. Pred necelým rokom sme zriadili Európsky zbor solidarity, ktorý už poskytuje tisíckam mladých ľudí nové príležitosti v celej Európskej únii. Mladým ľuďom pomáha zapojiť sa do spoločnosti vôkol nich a rozvíjať znalosti a zručnosti na začiatku pracovného života. V súčasnosti je potrebné mu do konca tohto roka dať pevný právny základ.

Európa je naďalej majákom mieru a stability, svoju bezpečnosť by sme však nemali nikdy považovať za samozrejmosť. Musíme viac spolupracovať v oblasti obrany tým, že zmobilizujeme všetky nástroje, ktoré máme k dispozícii, a to aj vrátane rozpočtu EÚ. Európsky obranný priemysel je z obchodného aj bezpečnostného hľadiska silne motivovaný viac inovovať aj spolupracovať. V tomto úsilí musí kľúčovú úlohu zohrávať Európsky obranný fond. Komisia si ako prioritu stanoví rýchle vykonávanie fondu, ako aj predloženie návrhu Programu rozvoja európskeho obranného priemyslu.

Únia so silnejším zameraním na dôležité otázky musí mať správne nástroje na to, aby mohla konať demokraticky a efektívne vtedy a tam, kde je to potrebné. Budeme vychádzať z práce, ktorú táto Komisia už odviedla, a zameriame sa na to, aby sme zohrávali zásadnú úlohu v zásadných otázkach. Znamená to, že nie je potrebné regulovať každý aspekt každodenného života občanov. Musíme sa vážne zamyslieť nad tým, ako konať menej, ale efektívnejšie, a nad navrátením kompetencií členským štátom v prípadoch, keď je to zmysluplné. Na základe práce pracovnej skupiny pod vedením prvého podpredsedu Timmermansa, ktorá bola oznámená v správe o stave Únie, Komisia predloží svoje myšlienky týkajúce sa ďalšieho posilnenia subsidiarity, proporcionality a lepšej právnej regulácie, ktoré budú zamerané na to, aby sme konali len tam, kde EÚ prináša pridanú hodnotu.

Budúcnosť Európy závisí od schopnosti zachovať spoločné hodnoty, ktoré nás spájajú: demokraciu, zásady právneho štátu a základné práva. Dodržiavanie zásad právneho štátu znamená nezávislé súdnictvo bez politickej kontroly a je základným predpokladom spoločnosti, v ktorej prevažujú mier, sloboda, tolerancia, solidarita a spravodlivosť. Nevyhnuté je aj na zabezpečenie udržateľného a spravodlivého rastu, ako aj dôvery v Európu. Na tento účel predložíme iniciatívu na posilnenie presadzovania zásad právneho štátu v Európskej únii.

IV. Lepšie výsledky v praxi – lepšia právna regulácia, vykonávanie a presadzovanie

Dnes viac ako inokedy sú potrebné riadne prípravy, hodnotenia a tvorba politík založená na dôkazoch. Pri každom rozhodnutí a návrhu je potrebné štruktúrovane a komplexne zohľadniť všetky dostupné fakty a dôkazy. V stávke je toho príliš veľa a problémy sú príliš zložité na to, aby sa mohlo postupovať inak. Preto sa celá práca Komisie opiera o lepšiu tvorbu práva, ktorá naďalej zabezpečuje, že naše návrhy vychádzajú z najlepších dostupných informácií. Za posledný rok sme významne zintenzívnili úsilie o aktívne zapojenie občianskej spoločnosti s cieľom zlepšiť legitímnosť a kvalitu našej práce. Naďalej sa snažíme konať iba vtedy, keď je to potrebné a prináša to pridanú hodnotu.

Zároveň platí, že ani tie najlepšie návrhy nebudú mať požadovaný účinok, ak ich členské štáty neprenesú do vnútroštátnych pravidiel a správne a účinne ich nebudú na mieste vykonávať. Komisia ako strážkyňa zmlúv zohráva ústrednú úlohu v zabezpečovaní toho, aby to tak bolo. Na konci roka 2016 Komisia predložila strategickejší prístup k politike v prípade porušovania predpisov s cieľom zabezpečiť lepšie dodržiavanie práva EÚ. Táto politika nám umožňuje zamerať sa na systémové problémy, pri ktorých môže vynucovacie opatrenie znamenať skutočnú zmenu v oblasti zabezpečenia rýchlejšieho súladu v podstatných veciach. Efektívne presadzovanie existujúceho práva EÚ je rovnako dôležité ako práca venovaná príprave nových právnych predpisov. Členské štáty musia plniť svoju povinnosť dodržiavania a presadzovania pravidiel, ktoré spoločne zavádzali. Zabezpečíme úplné vykonávanie Medziinštitucionálnej dohody o lepšej tvorbe práva, ktorá bola minulý rok schválená spoločne s Európskym parlamentom a Radou.

V rámci svojej politiky v prípade porušovania predpisov bude Komisia naďalej podporovať členské štáty a spolupracovať s nimi v oblasti zabezpečovania účinného a konzistentného uplatňovania pravidiel EÚ. Komisia bude naďalej podporovať modernizáciu orgánov presadzovania práva prostredníctvom európskeho semestra a v prípade potreby prostredníctvom osobitných právnych predpisov. Komisia bude takisto naďalej členským štátom pomáhať pri zlepšovaní účinnosti vnútroštátnych systémov súdnictva a boji proti korupcii, a to prostredníctvom európskeho semestra, a z fondov EÚ bude podporovať reformy súdnictva a odbornú justičnú prípravu, a to aj prostredníctvom porovnávacieho prehľadu EÚ v oblasti justície. Služba na podporu štrukturálnych reforiem bude naďalej poskytovať individualizovanú podporu na pomoc členským štátom pri budovaní účinnejších inštitúcií, silnejších rámcov správy a efektívnych verejných správ a zároveň rozširovať svoje činnosti na ďalšie sektory a členské štáty.

Komisia bude venovať osobitnú pozornosť nezávislým správnym orgánom alebo inšpektorátom, ktoré majú byť podľa právnych predpisov EÚ dostatočne a primerane vybavené a majú mať potrebnú nezávislosť na vykonávanie svojich úloh. Patria k nim vnútroštátne orgány na ochranu hospodárskej súťaže, národné regulačné orgány v elektronických komunikačných službách a sektore energetiky, ako aj železničné regulačné orgány, národné úrady pre finančný dohľad a národné orgány pre ochranu osobných údajov.

Budeme takisto naďalej udržiavať partnerstvo s vnútroštátnymi orgánmi v rôznych sieťach. Patrí medzi ne Orgán európskych regulátorov pre elektronické komunikácie, ktorý pomáha a radí Komisii a národným regulačným orgánom pri vykonávaní regulačného rámca EÚ pre elektronické komunikácie. Podobne budeme spolupracovať s Európskou sieťou pre hospodársku súťaž, ktorá prispieva k účinnému a jednotnému vykonávaniu pravidiel hospodárskej súťaže. Rovnaký prístup zaujmeme aj v prípade Európskej siete pre implementáciu a vymáhanie environmentálneho práva, ktorá zohráva kľúčovú úlohu pri uľahčovaní výmeny najlepších postupov v presadzovaní environmentálneho acquis a dodržiavaní minimálnych požiadaviek na kontroly. Najnovší balík opatrení týkajúci sa dodržiavania predpisov a pomoci, najmä jednotná digitálna brána, pomôže občanom a podnikom v plnej miere využívať príležitosti, ktoré ponúka jednotný trh.

Nový rámec EÚ na ochranu údajov zavedie prísne spoločné normy na ochranu údajov, ktoré sú vhodné pre digitálny vek. Pravidlá budú prospešné občanom aj podnikom, ktorým poskytnú silnú ochranu, a okrem toho vytvoria príležitosti na inovácie na digitálnom jednotnom trhu. Komisia poskytne usmernenie, ktoré pomôže pripraviť občanov, podniky a verejné správy na nadobudnutie ich účinnosti v máji 2018. Pri tejto činnosti budeme úzko spolupracovať s novým Európskym výborom pre ochranu údajov, spoločným orgánom národných orgánov pre ochranu osobných údajov, ktorý prevezme svoje funkcie od 25. mája 2018.

Naďalej budeme posilňovať spoluprácu s Európskou sieťou ombudsmanov, ktorú koordinuje európsky ombudsman. Spája národných a regionálnych ombudsmanov s cieľom podporovať dobrú správu vecí verejných pri uplatňovaní práva EÚ na vnútroštátnej úrovni.

V. Závery

V priebehu nasledujúcich 16 mesiacov má Európa príležitosť konať a dosiahnuť zmenu. Pracovný program Komisie na rok 2018 vychádza zo súčasnej dynamiky a uvádza sa v ňom program zameraný na dokončenie desiatich priorít a stratégií, ktoré ich podporujú. Rok 2018 bude pre Európu rozhodujúci. Musí sa niesť v znamení konkrétnych výsledkov v prospech našich občanov. Na ne sa sústreďuje náš program. Zameriame sa na to, aby boli výsledky jednoduché, ľahko pochopiteľné a mali pridanú hodnotu, takže občania pocítia rozdiel v bežnom živote.

Spoločné vyhlásenie o legislatívnych prioritách EÚ, ktoré podpísali predsedovia troch inštitúcií vlani v decembri, sa ukázalo ako cenná pomôcka na podporu rýchleho pokroku v najdôležitejších a najnaliehavejších legislatívnych veciach. Tešíme sa na odsúhlasenie nového spoločného vyhlásenia s tromi predsedami, ktorým sa potvrdí, že Európsky parlament, členské štáty a Komisia sledujú rovnaké ciele.

Komisia bude intenzívne spolupracovať s Európskym parlamentom a Radou na tom, aby do roku 2019, keď občania pôjdu voliť, Únia dokončila to, čo si naplánovala. Európa sa nebude posudzovať podľa počtu smerníc a nariadení, ktoré prijmeme, ale podľa hmatateľných výsledkov, ktoré naše politiky prinesú občanom. Tento pracovný program predstavuje základ tohto spoločného európskeho úsilia.